Politiet har arrestert seks gutter og menn i alderen 17 til midten av 20-årene. De er anmeldt for å ha befølt og antastet tre jenter i 15–16 årsalderen i Ølen sentrum lørdag kveld. Alle mennene er av utenlandsk opprinnelse, ifølge politiet.

– Jentene opplevde dette som veldig ubehagelig, sier Andre Skram Hansen, operasjonsleder ved Sør-Vest politidistrikt, til NRK.

Mennene, som alle var alkoholpåvirket, skal ha tatt kontakt med jentene sent lørdag kveld. Da skal de ha befølt jentene og holdt jentene fast mot deres vilje. Politiet ønsker ikke å gå inn på detaljer rundt hendelsen, men skal avhøre de mistenkte i løpet av søndagen.

– Vi har grunn til å tro at alle var med på dette, sier operasjonslederen.

Politiet fikk meldingen klokka 00.30 natt til søndag. Jentene ble i natt avhørt med verge hvorpå politiet pågrep mennene.

Søndag kveld opplyser politiet at mennene er løslatt etter avhør. Saken følges opp av Vindafjord lensmannskontor.